Senekal: Versoek om Pienaar vir waarneming te stuurAndré Pienaar (Foto: Maroela Media) André Pienaar, die sakeman wat vroeër in hegtenis geneem is in verband met verlede maand se oproer in Senekal in die Vrystaat, sal nou eers vir sielkundige waarneming gestuur word. Pienaar (51) het Vrydag saam met Stefanus Johannes (SJ) Fourie (33), die eienaar van ŉ insleepdiens op die dorp, in die plaaslike landdroshof verskyn vir hul beweerde betrokkenheid by geweld in die dorp toe twee beskuldigdes in die Brendin Horner-moord vir die eerste keer in die hof verskyn het. Phaladi Shuping, provinsiale woordvoerder van die Nasionale Vervolgingsgesag (NVG), sê Pienaar se regsverteenwoordiger het versoek dat hy vir sielkundige waarneming gestuur word. Die saak is tot 21 Maart volgende jaar uitgestel vir verdere ondersoek. Pienaar staan tereg op aanklagte van openbare geweld, aanhitsing tot geweld en poging tot moord. Fourie word op sy beurt aangekla van openbare geweld, brandstigting, poging tot moord en aanranding. ŉ Polisievoertuig is die dag van die verdagtes se eerste hofverskyning omgekeer. Die voertuig het aan die brand geraak, terwyl skade glo ook aan die hofgebou aangerig is. Sekwete Mahlamba (32) en Sekola Matlaletsa (44) – die twee moordbeskuldigdes – sal weer op 1 Desember in die hof verskyn vir die moord op Horner.